สั่งการให้ศูนย์ช่วยเหลือนักท่องเที่ยวจากทั่วประเทศเตรียมความพร้อมทุกวัน ทุกเวลา และทุกสถานการณ์ พร้อมสั่งระดมด่วนให้เจ้าหน้าที่ลงพื้นที่ภูเก็ต
ปลัดกระทรวงการท่องเที่ยวและกีฬา สั่งการให้ศูนย์ช่วยเหลือนักท่องเที่ยวจากทั่วประเทศเตรียมความพร้อมทุกวัน ทุกเวลาและทุกสถานการณ์ พร้อมสั่งระดมด่วนให้เจ้าหน้าที่ลงพื้นที่ภูเก็ต

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยว่า เรียกประชุมประจำปีเจ้าหน้าที่ศูนย์ช่วยเหลือนักท่องเที่ยวจากทั่วประเทศ (TAC ) จำนวน 200 คนติวเข้ม เพื่อสร้างความเข้าใจในบทบาท ภารกิจและหน้าที่ในการช่วยเหลือเยียวยานักท่องเที่ยวชาวต่างชาติที่เดินทางเข้ามาท่องเที่ยวและประสบเหตุทางการท่องเที่ยวในประเทศไทย อีกทั้งยังได้สั่งการให้เตรียมความพร้อมรองรับนักท่องเที่ยว ทุกวัน ทุกเวลา ทุกสถานการณ์ และบูรณาการความร่วมมือกับหน่วยงานต่างๆที่เกี่ยวข้อง

ปลัดกระทรวงการท่องเที่ยวและกีฬา กล่าวเพิ่มเติมว่า ขณะนี้ประเทศไทยได้เริ่มเข้าสู่ฤดูมรสุมแล้วแต่ยังมีนักท่องเที่ยวชาวต่างชาติเดินทางเข้ามาท่องเที่ยวในประเทศไทยอย่างต่อเนื่อง  ทางกระทรวงจึงมีความห่วงใยนักท่องเที่ยวในเรื่องความปลอดภัย โดยเฉพาะการท่องเที่ยวในอุทยานแห่งชาติ ทั้งทางบก ทางทะเล  และภายในถ้ำ  ด้วยเหตุนี้จึงได้สั่งการให้สำนักงานการท่องเที่ยวและกีฬาจังหวัดทั้ง 76 จังหวัด เข้ามามีส่วนร่วมในการดูแลความปลอดภัยในแหล่งท่องเที่ยวต่างๆ โดยให้ปฏิบัติงานร่วมกับหน่วยงานภาครัฐและภาคเอกชนในจังหวัด และได้กำชับให้เจ้าหน้าที่ศูนย์ช่วยเหลือนักท่องเที่ยวร่วมอำนวยความสะดวกให้แก่นักท่องเที่ยวทั้งชาวไทยและชาวต่างชาติอย่างเต็มกำลังความสามารถ อีกทั้งยังได้เน้นย้ำให้เจ้าหน้าที่ทุกคนรับรู้ว่า ต้องเป็นเจ้าบ้านที่ดี ต้องทำงานหนักกว่าเดิม โดยเฉพาะอย่างยิ่งในช่วงฤดูมรสุม และจากเหตุเรือล่มที่ภูเก็ต  ได้สะท้อนปัญหาและความจริงที่ว่าอุบัติเหตุเกิดขึ้นได้ตลอดเวลาโดยที่ไม่มีใครอยากให้เกิดขึ้นและไม่สามารถคาดการณ์ได้มาก่อน แต่เมื่อเกิดเหตุแล้วเจ้าหน้าที่ทุกคนต้องมีความรู้และความพร้อมในทุกวัน เมื่อเกิดเหตุการณ์ฉุกเฉินต้องสามารถเข้าพื้นที่เพื่อแก้ไขปัญหาได้ทันที